CELEX: 32019D2098
Language: lt
Date: 2019-11-28 00:00:00
Title: KOMISIJOS ĮGYVENDINIMO SPRENDIMAS (ES) 2019/2098 2019 m. lapkričio 28 d. dėl laikinų gyvūnų sveikatos reikalavimų, taikomų Sąjungos kilmės ir į Sąjungą grąžinamų žmonėms vartoti skirtų gyvūninių produktų, kuriuos trečioji šalis atsisakė leisti įvežti, siuntoms (pranešta dokumentu Nr. C(2019) 8092) (Tekstas svarbus EEE)

9.12.2019   
               
               
                  LT
               
               
                  Europos Sąjungos oficialusis leidinys
               
               
                  L 317/111
               
            
         KOMISIJOS ĮGYVENDINIMO SPRENDIMAS (ES) 2019/2098
         2019 m. lapkričio 28 d.
         dėl laikinų gyvūnų sveikatos reikalavimų, taikomų Sąjungos kilmės ir į Sąjungą grąžinamų žmonėms vartoti skirtų gyvūninių produktų, kuriuos trečioji šalis atsisakė leisti įvežti, siuntoms
         (pranešta dokumentu Nr. C(2019) 8092)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio 5 dalies trečią įtrauką,
         kadangi:
         
                     (1)
                  
                  
                     Direktyvoje 2002/99/EB nustatytos bendrosios gyvūnų sveikatos taisyklės, reglamentuojančios žmonėms vartoti skirtų gyvūninių produktų įvežimą į Sąjungą iš trečiųjų šalių. Joje konkrečiai nustatyta, kad Komisija turi priimti taisykles dėl šių produktų tam tikrų įvežimo rūšių. Toje direktyvoje nustatytos gyvūnų sveikatos taisyklės neturi įtakos Tarybos direktyvoje 97/78/EB (2) nustatytoms veterinarinių patikrinimų taisyklėmis ir yra taikomos kartu su jomis;
                  
               
                     (2)
                  
                  
                     Direktyvoje 97/78/EB nustatytos taisyklės, reglamentuojančios iš trečiųjų šalių į Sąjungą įvežamų gyvūninių produktų, įskaitant produktus, kuriems taikoma Direktyva 2002/99/EB, siuntų veterinarinių patikrinimų organizavimą. Direktyvos 97/78/EB 15 straipsnyje nustatyta, kad laikydamosi tam tikrų sąlygų valstybės narės turi leisti tokių produktų reimportą, jeigu trečioji šalis atsisakė juos leisti įvežti. Šios sąlygos apima sertifikavimo reikalavimus ir jomis siekiama apsaugoti visuomenės ir gyvūnų sveikatą;
                  
               
                     (3)
                  
                  
                     Direktyva 97/78/EB nuo 2019 m. gruodžio 14 d. panaikinama Europos Parlamento ir Tarybos reglamentu (ES) 2017/625 (3). Tame reglamente nustatyta nauja teisinė oficialios kontrolės ir kitos oficialios veiklos, skirtos patikrinti, ar tinkamai taikomi Sąjungos žemės ūkio maisto produktų grandinės teisės aktai, sistema. Jame nustatytos taisyklės, reglamentuojančios, inter alia, į Sąjungą įvežamų gyvūninių produktų, įskaitant maisto produktus, siuntų oficialią kontrolę. Be to, Direktyva 2002/99/EB nuo 2021 m. balandžio 21 d. panaikinama Europos Parlamento ir Tarybos reglamentu (ES) 2016/429 (4). Reglamente (ES) 2016/429 nustatytos gyvūnų ligų prevencijos taisyklės, įskaitant gyvūninių produktų įvežimo į Sąjungą taisykles. Šiuose dviejuose reglamentuose nustatytos taisyklės taikomos lygiagrečiai, tačiau Reglamente (ES) 2017/625 nustatytos taisyklės yra horizontaliojo pobūdžio, o Reglamente (ES) 2016/429 nustatytos taisyklės yra labiau skirtos konkretiems sektoriams, nes jos yra susijusios su gyvūnų sveikata;
                  
               
                     (4)
                  
                  
                     Komisijos deleguotuoju reglamentu (ES) 2019/2074 (5) buvo nustatytos papildomos taisyklės pagal Reglamentą (ES) 2017/625 siekiant vykdyti Sąjungos kilmės ir į Sąjungą grąžinamų gyvūnų ir prekių, kuriuos trečioji šalis atsisakė leisti įvežti, siuntų oficialią kontrolę. Tomis papildomomis taisyklėmis siekiama patikrinti, ar grąžinamos siuntos atitinka, inter alia, gyvūnų sveikatos reikalavimus, ir jose daroma nuoroda į tuos reikalavimus, nustatytus Sąjungos gyvūnų sveikatos taisyklėse. Tas deleguotasis reglamentas taikomas nuo 2019 m. gruodžio 14 d., kuri atitinka Reglamento (ES) 2017/625 taikymo pradžios dieną;
                  
               
                     (5)
                  
                  
                     šiuo metu Komisijos aktais, skirtais įgyvendinti Direktyvą 2002/99/EB, nenustatyti konkretūs gyvūnų sveikatos reikalavimai dėl pakartotinai į Sąjungą įvežamų gyvūninių produktų, kurie buvo eksportuoti iš Sąjungos ir kuriuos trečioji šalis atsisakė leisti įvežti. Todėl turėtų būti nustatyti konkretūs gyvūnų sveikatos reikalavimai, taikomi pakartotinai į Sąjungą įvežamoms žmonėms vartoti skirtų gyvūninių produktų siuntoms, kurios buvo eksportuotos iš Sąjungos ir kurias trečiosios šalys atsisakė leisti įvežti, siekiant užtikrinti teisinį tikrumą dėl šioms siuntoms taikomų gyvūnų sveikatos reikalavimų ir sumažinti galimą riziką gyvūnų sveikatai po 2019 m. gruodžio 14 d. panaikinus Direktyvą 97/78/EB;
                  
               
                     (6)
                  
                  
                     visų pirma, šių produktų iškrovimas, sandėliavimas ir pakartotinis pakrovimas trečiosiose šalyse neturėtų kelti rizikos, kad į Direktyvos 2002/99/EB I priedo sąrašą įtrauktų tam tikrų gyvūnų ligų patogenai pateks į Sąjungą ir joje išplis;
                  
               
                     (7)
                  
                  
                     be eksporto valstybės narės kompetentingos institucijos išduotų dokumentų originalų taip pat turėtų būti leidžiama patikrinti žmonėms vartoti skirtų gyvūninių produktų siuntų kilmę remiantis oficialaus sertifikato originalo elektroniniu atitikmeniu, pateiktu oficialios kontrolės informacijos valdymo sistemoje, kuri nurodyta Reglamento (ES) 2017/625 131 straipsnyje ir nustatyta Komisijos įgyvendinimo reglamentu (ES) 2019/1715 (6);
                  
               
                     (8)
                  
                  
                     žmonėms vartoti skirtų gyvūninių produktų siuntą, kuri buvo grąžinta į Sąjungą trečiajai šaliai atsisakius leisti ją įvežti, turėtų būti leista vežti į paskirties vietą Sąjungoje, jei Sąjungos paskirties vietos kompetentinga institucija sutiko leisti įvežti tą siuntą;
                  
               
                     (9)
                  
                  
                     būtina užtikrinti, kad žmonėms vartoti skirtų gyvūninių produktų siuntos, grąžinamos į Sąjungą trečiajai šaliai atsisakius leisti jas įvežti, pasiektų Sąjungos paskirties vietą. Todėl Komisijos deleguotajame reglamente (ES) 2019/1666 (7) nustatyti procedūriniai reikalavimai turėtų būti taikomi tokių siuntų gabenimo ir įvežimo stebėsenai nuo atvežimo į Sąjungą pasienio kontrolės posto iki paskirties vietoje esančios įmonės;
                  
               
                     (10)
                  
                  
                     šiame įgyvendinimo sprendime nustatyti gyvūnų sveikatos reikalavimai turėtų būti taikomi iki 2021 m. balandžio 21 d., nes nuo tos dienos pradedama taikyti Reglamentą (ES) 2016/429 ir Komisijos deleguotąjį reglamentą dėl gyvūnų sveikatos taisyklių, taikomų įvežant į Sąjungą, vežant ir tvarkant po įvežimo tam tikrus gyvūnus, genetinės medžiagos produktus ir gyvūninius produktus iš trečiųjų šalių ar teritorijų;
                  
               
                     (11)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pasienio kontrolės posto kompetentinga institucija leidžia į Sąjungą įvežti Tarybos direktyvos 2002/99/EB 2 straipsnio 4 dalyje apibrėžtų Sąjungos kilmės ir į Sąjungą grąžinamų gyvūninių produktų, kuriuos trečioji šalis atsisakė leisti įvežti, siuntas, jeigu laikomasi šių reikalavimų:
               
                           a)
                        
                        
                           prie siuntos pridedamas eksporto valstybės narės kompetentingos institucijos išduotas oficialaus sertifikato ar dokumento originalas arba jo elektroninis atitikmuo, pateiktas oficialios kontrolės informacijos valdymo sistemoje (IMSOC), kuri nurodyta Reglamento (ES) 2017/625 131 straipsnyje ir nustatyta Įgyvendinimo reglamentu (ES) 2019/1715, arba jo patvirtinta kopija;
                        
                     
                           b)
                        
                        
                           prie siuntos pridedama Sąjungos paskirties vietos kompetentingos institucijos deklaracija, kuria patvirtinama, kad ji sutinka leisti įvežti siuntą, ir nurodoma paskirties vieta grąžinimui į Sąjungą;
                        
                     
                           c)
                        
                        
                           prie siuntos pridedamas vienas iš toliau nurodytų dokumentų, kuriuose nurodyta trečiosios šalies atsisakymo leisti įvežti priežastis, jei taikytina, iškrovimo, sandėliavimo ir pakartotinio pakrovimo vieta trečiojoje šalyje ir data, ir ši informacija:
                           
                                       i)
                                    
                                    
                                       jei vežami konteineriai ar pakuotės su nepažeista originalia plomba – už siuntą atsakingo veiklos vykdytojo deklaracija, kuria patvirtinama, kad siunta buvo vežama laikantis gyvūninių produktų tipui tinkamų sąlygų, o vežant siuntos turinys nebuvo pakeistas, arba
                                    
                                 
                                       ii)
                                    
                                    
                                       trečiosios šalies kompetentingos institucijos ar kitos valdžios institucijos oficiali deklaracija, kuria patvirtinama, kad laikomasi d punkte nustatytų reikalavimų;
                                    
                                 
                     
                           d)
                        
                        
                           jei gyvūniniai produktai buvo iškrauti trečiojoje šalyje, trečiosios šalies kompetentinga institucija arba kita valdžios institucija patvirtino, kad:
                           
                                       i)
                                    
                                    
                                       gyvūniniai produktai nebuvo kaip nors tvarkomi, išskyrus iškrovimą, sandėliavimą ir pakartotinį pakrovimą trečiojoje šalyje;
                                    
                                 
                                       ii)
                                    
                                    
                                       buvo nustatytos veiksmingos priemonės, skirtos išvengti gyvūninių produktų užkrėtimo ligų sukėlėjais, sukeliančiais Direktyvos 2002/99/EB I priede išvardytas gyvūnų užkrečiamąsias ligas, iškrovimo, sandėliavimo ir pakartotinio pakrovimo trečiojoje šalyje metu;
                                    
                                 
                                       iii)
                                    
                                    
                                       iškrovimo, sandėliavimo ir pakartotinio pakrovimo trečiojoje šalyje metu trečiojoje šalyje esančiai iškrovimo, sandėliavimo ir pakartotinio pakrovimo vietai nebuvo taikomi su gyvūnų sveikata susiję vežimo apribojimai dėl Direktyvos 2002/99/EB I priede išvardytų gyvūnų užkrečiamųjų ligų.
                                    
                                 
                     
            
               2.   Nukrypstant nuo 1 dalies a punkto, tais atvejais, kai eksporto valstybės narės kompetentinga institucija neišdavė toje nuostatoje nurodytų dokumentų, siuntos kilmė patvirtinama kitaip, remiantis dokumentais patvirtintais įrodymais, kuriuos pateikia už siuntą atsakingas veiklos vykdytojas.
            
            
               3.   Pasienio kontrolės posto kompetentinga institucija stebi gyvūninių produktų siuntos gabenimą ir įvežimą į paskirties vietą pagal Komisijos deleguotojo reglamento (ES) 2019/1666 2 ir 3 straipsnius.
            
         
         
            2 straipsnis
            Šis sprendimas taikomas nuo 2019 m. gruodžio 14 d. iki 2021 m. balandžio 21 d.
         
         
            3 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. lapkričio 28 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 18, 2003 1 23, p. 11.
         
            (2)  1997 m. gruodžio 18 d. Tarybos direktyva 97/78/EB, nustatanti principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (OL L 24, 1998 1 30, p. 9).
         
            (3)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).
         
            (4)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).
         
            (5)  2019 m. rugsėjo 23 d. Komisijos deleguotasis reglamentas (ES) 2019/2074, kuriuo Europos Parlamento ir Tarybos reglamentas (ES) 2017/625 papildomas Sąjungos kilmės gyvūnų ir prekių siuntų, grąžinamų į Sąjungą trečiajai šaliai atsisakius leisti jas įvežti į jos teritoriją, konkrečios oficialios kontrolės taisyklėmis (OL L 316, 2019 12 6, p. 6).
         
            (6)  2019 m. rugsėjo 30 d. Komisijos įgyvendinimo reglamentas (ES) 2019/1715, kuriuo nustatomos oficialios kontrolės informacijos valdymo sistemos ir jos sudedamųjų dalių veikimo taisyklės (IMSOC reglamentas) (OL L 261, 2019 10 14, p. 37).
         
            (7)  2019 m. birželio 24 d. Komisijos deleguotasis reglamentas (ES) 2019/1666, kuriuo dėl tam tikrų prekių siuntų gabenimo ir įvežimo stebėsenos nuo atvežimo pasienio kontrolės posto iki paskirties vietoje esančios įmonės Sąjungoje sąlygų papildomas Europos Parlamento ir Tarybos reglamentas (ES) 2017/625 (OL L 255, 2019 10 4, p. 1).